3.  การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ 

ลักษณะผลิตภัณฑ์หรือบริการของกลุ่มบริษัท แบ่งออกเป็น 3 ลักษณะ ดังนี้

  1. ธุรกิจผลิตและจำหน่ายบรรจุภัณฑ์

  2. ธุรกิจพัฒนาอสังหาริมทรัพย์

  3. ธุรกิจอื่น

  3.1.1 ธุรกิจผลิตและจำหน่ายบรรจุภัณฑ์

-   อุตสาหกรรมปอ

  บริษัทดำเนินธุรกิจด้านการผลิตและจำหน่ายผลิตภัณฑ์จากปอ เช่น กระสอบปอ เชือก/ด้ายปอ
  และใยปอสาง โดยเริ่มดำเนินธุรกิจตั้งแต่ปี 2496 เป็นต้นมา มีกำลังการผลิตสูงสุด 28,000
  ตัน/ปี กระสอบปอถือว่าเป็นผลิตภัณฑ์ที่เหมาะสำหรับใช้บรรจุสินค้าต่างๆ
  โดยเฉพาะอย่างยิ่งผลิตผลทางการเกษตร เนื่องจาก กระสอบปอมีความเหนียว
  บรรจุได้ปริมาณมาก และถ่ายเทอากาศได้ดี ในการผลิตกระสอบปอของบริษัทนั้น
  ส่วนใหญ่ผลิตเพียง 2 ขนาด คือ ขนาดบรรจุ 50 และ 100 กิโลกรัม
  ส่วนด้ายปอซึ่งเป็นผลิตภัณฑ์ต่อเนื่องจากการผลิตกระสอบปอเพื่อใช้ผูกมัดสิ่งของต่างๆ
  มีการผลิตขนาดเล็ก เบอร์ 10-12 และขนาดใหญ่ เบอร์ 24-50 วัตถุดิบที่สำคัญที่ใช้ในการผลิต
  คือปอฟอก ซึ่งมีการเพาะปลูกทั่วไปในภาคตะวันออกเฉียงเหนือของประเทศ ในระยะเวลา 10
  ปีที่ผ่านมาแนวโน้มในการเพาะปลูกปอลดน้อยลงตามลำดับ เนื่องจาก
  เกษตรกรที่เพาะปลูกปอได้หันไปเพาะปลูกพืชอื่นมากขึ้น ทำให้บริษัทต้องลดกำลังการผลิตลงตั้งแต่ปี
  2535 เป็นต้นมา ปัจจุบันมีกำลังการผลิตคงเหลือประมาณ 12,000 ตันต่อปี

-   อุตสาหกรรมพลาสติก

  บริษัทลงทุนในอุตสาหกรรมผลิตและจำหน่ายบรรจุภัณฑ์พลาสติก (กระสอบพลาสติก) ในช่วงปลายปี
  2534
  ซึ่งเป็นผลิตภัณฑ์ที่สามารถใช้ทดแทนผลิตภัณฑ์ปอในอุตสาหกรรมบรรจุข้าวหรือบรรจุผลิตผลทางการเกษตรอื่นๆ
  โดยมีกำลังการผลิตในระยะเริ่มต้น 720 ตัน/ปี และได้มีการขยายกำลังการผลิตเพิ่มขึ้นเป็นลำดับ
  ปัจจุบันบริษัทมีกำลังการผลิตทั้งสิ้น 6,000 ตัน/ปี

  3.1.2 ธุรกิจพัฒนาอสังหาริมทรัพย์ บริษัท เอ็นอีพี อสังหาริมทรัพย์และอุตสาหกรรม จำกัด
  (มหาชน) ดำเนินธุรกิจพัฒนานิคมอุตสาหกรรมและพัฒนาอสังหาริมทรัพย์ผ่านบริษัทในเครือ
  โดยมีรายละเอียดการดำเนินธุรกิจดังนี้

  ธุรกิจพัฒนานิคมอุตสาหกรรม

-   ธุรกิจพัฒนานิคมอุตสาหกรรมที่บริหารงานโดยบริษัท นวนคร จำกัด (มหาชน)

  บริษัท นวนคร จำกัด (มหาชน) (NNCL) ก่อตั้งในปี 2514
  เพื่อดำเนินธุรกิจด้านพัฒนาอสังหาริมทรัพย์ในรูปแบบเขตส่งเสริมอุตสาหกรรมนวนครพร้อมระบบสาธารณูปโภคอย่างครบถ้วน
  โครงการตั้งอยู่กิโลเมตรที่ 46 ถนนพหลโยธิน ตำบลคลองหนึ่ง อำเภอคลองหลวง
  จังหวัดปทุมธานีที่ในพื้นที่ประมาณ 6,135 ไร่ แบ่งพื้นที่ในโครงการเป็นพื้นที่เขตอุตสาหกรรม
  เขตที่อยู่อาศัย เขตพาณิชยกรรม และเขตปลอดอากร สำหรับพื้นที่เขตอุตสาหกรรม
  NNCLได้จัดสรรพื้นที่ทางด้านทิศเหนือของโครงการเดิมเพื่อพัฒนาเป็นพื้นที่สำหรับธุรกิจอุตสาหกรรมขนาดกลางและขนาดย่อม
  ปัจจุบันบริษัทถือหุ้นในอัตราร้อยละ 48.95 ของทุนจดทะเบียนชำระแล้วจำนวน 727.11 ล้านบาท
  มีพื้นที่คงเหลือพร้อมขายประมาณ 1,032 ไร่
  นอกจากนี้ยังได้ขยายการลงทุนใหม่ไปยังพื้นที่ในจังหวัดนครราชสีมา
  ซึ่งอยู่ในพื้นที่ได้รับการส่งเสริมการลงทุน (เขต 3) ที่จะได้รับการส่งเสริมการลงทุนจาก BOI
  โดยมีพื้นที่โครงการประมาณ 1,175 ไร่ และพื้นที่ขายจำนวนประมาณ 809 ไร่
  ปัจจุบันอยู่ระหว่างการออกแบบแผนผังแม่บท
  จัดทำรายงานการศึกษาผลกระทบด้านสิ่งแวดล้อมและขออนุญาตประกอบการอุตสาหกรรมและค้าที่ดินจากหน่วยงานที่เกี่ยวข้อง

-   ธุรกิจพัฒนานิคมอุตสาหกรรมที่บริหารงานโดยบริษัท สวนอุตสาหกรรมสระบุรี จำกัด

  บริษัท สวนอุตสาหกรรมสระบุรี จำกัด (SIP) ก่อตั้งในปี 2532
  เพื่อดำเนินธุรกิจด้านพัฒนาอสังหาริมทรัพย์ในรูปนิคมอุตสาหกรรมร่วมกับการนิคมอุตสาหกรรมแห่งประเทศไทย
  (กนอ.) ภายใต้ชื่อ “นิคมอุตสาหกรรมสระบุรี” (แก่งคอย) โครงการตั้งอยู่ถนนสองคอนพุแค
  ตำบลบ้านธาตุ อำเภอแก่งคอย จังหวัดสระบุรี บนพื้นที่ 1,500 ไร่ มูลค่าโครงการทั้งสิ้น 1,600
  ล้านบาท และได้รับการส่งเสริมการลงทุน (เขต 2) จากคณะกรรมการส่งเสริมการลงทุน
  โดยบริษัทถือหุ้นในอัตราร้อยละ 57.26 ของทุนจดทะเบียนชำระแล้วจำนวน 231.27 ล้านบาท

  ในปี 2544 SIP มีหนี้สินคงค้างกับสถาบันการเงิน กนอ. และบริษัทเป็นจำนวนมาก ดังนั้น SIP
  จึงดำเนินการปรับโครงสร้างหนี้โดยโอนที่ดินในโครงการทั้งหมดชำระหนี้ให้แก่เจ้าหนี้สถาบันการเงิน
  และ กนอ. รวมทั้งบริษัทได้ยกหนี้ให้กับ SIP
  ทั้งหมดภายใต้สัญญาปรับโครงสร้างหนี้ร่วมกับเจ้าหนี้สถาบันการเงิน ซึ่งมีผลให้ SIP
  ไม่มีทรัพย์สินที่สำคัญคงเหลืออยู่ และได้จดทะเบียนเลิกบริษัทกับกระทรวงพาณิชย์ เมื่อวันที่ 7
  กุมภาพันธ์ 2546

ธุรกิจพัฒนาอสังหาริมทรัพย์

-   ธุรกิจพัฒนาอสังหาริมทรัพย์ที่บริหารงานโดยบริษัท เอ็นอีพี พรอพเพอร์ตี้ จำกัด

  บริษัท เอ็นอีพี พรอพเพอร์ตี้ จำกัด (NEPP) ก่อตั้งในปี 2535 โดยบริษัทถือหุ้นในอัตราร้อยละ
  100.00 ของทุนจดทะเบียนชำระแล้วจำนวน 175.00 ล้านบาท
  เพื่อดำเนินธุรกิจด้านอสังหาริมทรัพย์เพื่อที่อยู่อาศัยและพาณิชยกรรม โครงการตั้งอยู่ที่ซอยมัยลาภ
  ถนนรามอินทรา เขตลาดพร้าว กรุงเทพฯ ปัจจุบัน NEPP
  ได้ขายบ้านในโครงการไปได้ทั้งหมดแล้ว จึงโอนที่ดินที่เหลือยังไม่พัฒนา อาคารสโมสรและสระน้ำ
  รวมทั้งเครื่องตกแต่งและเครื่องใช้สำนักงานจำนวนประมาณ 10.58 ล้านบาท
  เพื่อชำระคืนทุนให้บริษัท และได้จดทะเบียนเลิกบริษัทกับกระทรวงพาณิชย์ เมื่อวันที่ 10 กุมภาพันธ์
  2546 ทั้งนี้ บริษัทจะโอนพื้นที่ส่วนกลาง ซึ่งได้แก่อาคารสโมสร
  และสระว่ายน้ำดังกล่าวให้นิติบุคคลเฉพาะกิจเพื่อบริหารสินทรัพย์ส่วนกลางต่อไป

-   ธุรกิจพัฒนาอสังหาริมทรัพย์ที่บริหารงานโดยบริษัท พี.เค.เอส.ดิเวลลอปเมนท์ จำกัด

  บริษัท พี.เค.เอส.ดิเวลลอปเมนท์ จำกัด ก่อตั้งในปี 2532
  เพื่อดำเนินธุรกิจด้านการลงทุนและพัฒนาอสังหาริมทรัพย์  โดยบริษัท พี.เค.เอส.
  ดิเวลลอปเมนท์ จำกัด ได้เข้าถือหุ้นในอัตราร้อยละ 65.45 ของทุนจดทะเบียนชำระแล้วในบริษัท
  ร่วมฤดี เอสเตท จำกัด ซึ่งดำเนินธุรกิจด้านเซอร์วิสอพาร์ทเมนท์ ในซอยร่วมฤดี เขตปทุมวัน
  กรุงเทพฯ ทั้งนี้ แต่เดิมบริษัทถือหุ้นในบริษัท พี.เค.เอส. ดิเวลลอปเมนท์ จำกัด ในอัตราร้อยละ
  19.92 ของทุนจดทะเบียนชำระแล้วจำนวน 447.35 ล้านบาท แต่เมื่อวันที่ 20 ธันวาคม 2545
  ที่ประชุมคณะกรรมการบริษัทครั้งที่ 11/2545 ได้มีมติให้ขายเงินลงทุนดังกล่าวทั้งหมด
  โดยได้กำไรจากการขายจำนวน 23.70 ล้านบาท

  3.1.2 ธุรกิจอื่น บริษัท เอ็นอีพี อสังหาริมทรัพย์และอุตสาหกรรม จำกัด (มหาชน)
  ได้ร่วมลงทุนในธุรกิจอื่น โดยมีรายละเอียดการดำเนินธุรกิจดังนี้

  บริษัท แฮบบิแทท อินดัสตรีส์ จำกัด (HABITAT) ก่อตั้งในปี 2530
  เพื่อดำเนินธุรกิจด้านอุตสาหกรรมพรมโดยเฉพาะพรมทอมือที่มีคุณภาพสูง
  บริษัทถือหุ้นในอัตราร้อยละ 21.18 ของทุนจดทะเบียนจำนวน 85.00 ล้านบาท ปัจจุบัน
  HABITAT ประสบปัญหาทางด้านการเงิน
  และอยู่ระหว่างการปรับโครงสร้างหนี้กับเจ้าหนี้สถาบันการเงิน ในปี 2545
  บริษัทได้จำหน่ายหุ้นในส่วนที่บริษัทถืออยู่ออกไปทั้งจำนวน

  บริษัท นวนคร อินเตอร์เนชั่นแนล การ์ด จำกัด (NIG) ก่อตั้งในเดือนตุลาคม 2544
  ดำเนินธุรกิจด้านการรักษาความปลอดภัยภายในพื้นที่ของโครงการนวนครและที่อื่นๆทั่วไป
  ซึ่งเดิมบริษัทถือหุ้นในบริษัทดังกล่าวผ่านบริษัท นวนคร จำกัด (มหาชน) ในอัตราร้อยละ 100.00
  ของทุนจดทะเบียนชำระแล้วจำนวน 2.50 ล้านบาท แต่เนื่องจาก NIG
  มีผลประกอบการขาดทุนและมีขาดทุนสะสมต่อเนื่องมาตลอด บริษัทจึงขายหุ้นจำนวน ร้อยละ
  81.00 ของทุนจดทะเบียนให้แก่บุคคลภายนอก จึงทำให้ปัจจุบันบริษัท นวนคร จำกัด (มหาชน)
  ถือหุ้นในบริษัทดังกล่าวร้อยละ 18.99 ของทุนจดทะเบียนชำระแล้ว

  บริษัท นวนคร ดิสตริบิวชั่นเซ็นเตอร์ จำกัด ก่อตั้งในปี 2532
  เพื่อดำเนินธุรกิจด้านการให้บริการคลังสินค้าและจัดส่งสินค้าให้แก่บริษัทต่างๆ
  ที่ตั้งในพื้นที่โครงการเขตส่งเสริมอุตสาหกรรมนวนคร บริษัทถือหุ้นในบริษัทดังกล่าวผ่านบริษัท
  นวนคร จำกัด (มหาชน)ในอัตราร้อยละ 10.06 ของทุนจดทะเบียนชำระแล้วจำนวน 120.00
  ล้านบาท

  บริษัท บางกอก คลับ จำกัด ก่อตั้งในปี 2533
  เพื่อดำเนินธุรกิจด้านการให้บริการสโมสรและศูนย์สุขภาพ
  บริษัทเข้าถือหุ้นในบริษัทดังกล่าวผ่านบริษัท นวนคร จำกัด (มหาชน)ในอัตราร้อยละ 0.11
  ของทุนจดทะเบียนชำระแล้วจำนวน 447.36 ล้านบาท

ธุรกิจผลิตและจำหน่ายบรรจุภัณฑ์

ผลิตภัณฑ์ปอ

1.  ลักษณะผลิตภัณฑ์หรือบริการ

  ผลิตภัณฑ์ปอเป็นผลิตภัณฑ์ที่ใช้ปอฟอกเป็นวัตถุดิบที่สำคัญในการผลิต
  โดยผลิตเป็นสินค้าในรูปแบบต่างๆ เพื่อจำหน่ายทั้งภายในประเทศและต่างประเทศ
  ผลิตภัณฑ์ปอของบริษัทสามารถแบ่งเป็นผลิตภัณฑ์ประเภทต่างๆ ได้ ดังนี้

-   กระสอบ ได้แก่ ผ้ากระสอบที่ผ่านขบวนการทอและเย็บตามขนาดต่างๆ
    ตามความต้องการของลูกค้าเพื่อใช้บรรจุสินค้าประเภทต่างๆ
    โดยเฉพาะอย่างยิ่งเพื่อใช้เป็นบรรจุภัณฑ์ด้านการเกษตร เช่น ข้าว น้ำตาล ข้าวโพด กาแฟ 
    เนื่องจากคุณสมบัติของกระสอบปอที่ถ่ายเทอากาศและดูดซับความชื้นได้ดี
    จึงไม่ทำให้สินค้าเกษตรที่บรรจุเสียหายหรือเสื่อมคุณภาพ ดังนั้น
    กระสอบปอจึงเป็นบรรจุภัณฑ์ที่เหมาะสำหรับใช้บรรจุสินค้าเกษตรโดยเฉพาะ
    ผลิตภัณฑ์กระสอบปอมีการกำหนดมาตรฐานของกระสอบเพื่อบรรจุข้าวสาร 100
    กิโลกรัม เรียกว่า HEAVY CEE เป็นเกณฑ์ ขนาดกว้าง 29 นิ้ว และยาว 43 นิ้ว
    น้ำหนัก1.134 กิโลกรัมต่อใบ และขนาดบรรจุ 50 กิโลกรัม มีขนาดกว้าง 23 นิ้ว ยาว 36
    นิ้ว น้ำหนัก 0.620 กิโลกรัมต่อใบ

-   ผ้ากระสอบและผ้าเฮสเชี่ยน
    เป็นผลิตภัณฑ์ที่ทอเป็นผืนผ้าขนาดกว้างและยาวตามความต้องการและวัตถุประสงค์การใช้ของลูกค้า
    โดยมีการใช้ผลิตภัณฑ์นี้สำหรับห่อหุ้มสินค้าต่างๆ
    หรือใช้เป็นวัสดุรองด้านหลังของพรมหรือนำไปตัดเย็บเป็นผลิตภัณฑ์อื่นๆ

-   ด้ายและเชือก เป็นผลิตภัณฑ์กึ่งสำเร็จรูปที่ปั่นจากเส้นใยปอฟอก
    ใช้ประโยชน์สำหรับเป็นวัตถุดิบในการทอกระสอบหรือผืนผ้า และใช้ในอุตสาหกรรมประเภทอื่น
    เช่น เป็นฉนวนสายไฟฟ้าสายเคเบิ้ล รวมทั้งใช้ประโยชน์ในการมัดสิ่งของต่างๆ
    หรือใช้งานประเภทถัก สาน ของใช้ต่างๆ

-   เส้นใยปอ เพื่อใช้เป็นฉนวนกันเสียงรบกวนในอุตสาหกรรมรถยนต์
    มีคุณสมบัติในการดูดก๊าซบางชนิด
    หรือใช้เป็นส่วนประกอบในการผลิตเก้าอี้โซฟาหรือผนังกั้นห้องในการตกแต่งอาคาร เป็นต้น

  ข้อจำกัดจากฤดูกาล

  บริษัทต้องจัดซื้อปอฟอกในระหว่างเดือนตุลาคมถึงมกราคมซึ่งเป็นช่วงฤดูกาลที่ปอออกสู่ตลาด
  โดยจัดซื้อปอไว้เป็นจำนวนมากให้พอกับความต้องการใช้เป็นวัตถุดิบในการผลิตของบริษัทตลอดทั้งปี
  แต่อย่างไรก็ตาม หากในปีใดปริมาณวัตถุดิบปอฟอกที่บริษัท สต๊อกไว้มีปริมาณไม่เพียงพอ
  บริษัทก็สามารถขออนุญาตนำเข้าจากกระทรวงพาณิชย์ได้แต่ต้องใช้ระยะเวลาประมาณ 2-3
  เดือนล่วงหน้าในการขออนุญาตในแต่ละครั้ง

  ข้อจำกัดด้านเทคโนโลยีการผลิต

  ปัจจุบันเครื่องจักรที่ใช้ในการผลิตมีอายุการใช้งานมานานและเป็นเทคโนโลยีดั้งเดิมที่มีอายุกว่า
  40 ปี ซึ่งต้องใช้แรงงานในการผลิตค่อนข้างมาก
  และมีขั้นตอนการผลิตหลายขั้นตอนทำให้มีข้อจำกัดในด้านการปรับปรุงและอาจจะถูกทดแทนโดยผลิตภัณฑ์ที่มีลักษณะคล้ายกัน
  เช่น กระสอบพลาสติก และถุงกระดาษซึ่งมีเทคโนโลยีที่ใหม่กว่า
  ทั้งนี้ขึ้นอยู่กับปัจจัยทางด้านราคาและพฤติกรรมของผู้บริโภคเป็นหลัก อย่างไรก็ตาม
  ปัจจุบันบริษัทมีเครื่องจักรและอะไหล่ต่างๆ จำนวนมากพอที่สามารถใช้ในการผลิตทดแทนกันได้
  รวมทั้งบริษัทได้พยายามปรับปรุงดูแลรักษาเครื่องจักรให้สามารถใช้งานได้ดีอย่างต่อเนื่องเสมอมา
  และยังไม่เคยประสบปัญหาด้านการผลิตที่มีนัยสำคัญแต่ประการใด
  ซึ่งปัจจุบันบริษัทมีค่าใช้จ่ายในการบำรุงรักษาเครื่องจักรประมาณร้อยละ 2.76 ของต้นทุนรวม

2.  การตลาดและภาวะการแข่งขัน

  กลยุทธ์ทางการตลาด

  การใช้กลยุทธ์ในการแข่งขันทางการตลาดนั้น บริษัทได้ใช้กลยุทธ์ตลาดเจาะจง (Focus)
  เนื่องจากต้นทุนการผลิตของผลิตภัณฑ์ปอในประเทศไทยสูงกว่าผู้ผลิตในต่างประเทศ
  และขนาดของกิจการในประเทศไทยโดยรวมแล้วมีขนาดที่เล็กกว่าคู่แข่งขันจากต่างประเทศ ดังนั้น
  จึงมีความจำเป็นที่จะต้องทำการผลิตสินค้าเฉพาะด้านที่บริษัทได้เปรียบในด้านคุณภาพและมีการส่งมอบสินค้าตรงตามเวลา
  โดยบริษัทจะกำหนดราคาขายให้เป็นที่ยอมรับได้ทั้งสองฝ่าย
  ผลิตภัณฑ์ของบริษัทที่จำหน่ายในประเทศส่วนใหญ่จะเป็นผลิตภัณฑ์ด้านกระสอบ
  โดยมีกลุ่มลูกค้าเป้าหมาย คือ
  โรงสีข้าวหรือเกษตรกรที่นำกระสอบไปใช้บรรจุผลผลิตทางการเกษตรซึ่งเป็นตลาดเฉพาะด้าน
  ในส่วนของตลาดต่างประเทศซึ่งเป็นผลิตภัณฑ์ประเภทด้าย เชือก และเส้นใยปอเป็นหลัก
  มีตลาดใหญ่คือประเทศญี่ปุ่น
  บริษัทใช้กลยุทธ์แบบเจาะกลุ่มตลาดเป้าหมายเดิมโดยรักษาความสัมพันธ์ที่ดีกับลูกค้าที่มีนานไว้เพื่อจะได้ทราบปริมาณความต้องการสินค้าของลูกค้าเสมอ
  และส่งมอบสินค้าให้ตรงเวลาและความต้องการของลูกค้า

  ลักษณะของลูกค้า

  สำหรับตลาดภายในประเทศ ลูกค้าส่วนใหญ่จะเป็นลูกค้าดั้งเดิมที่มีความสัมพันธ์มาเป็นเวลานาน
  ซึ่งเป็นผู้ค้าส่งและผู้ใช้โดยตรงที่มีความจำเป็นต้องใช้ผลิตภัณฑ์ เช่น โรงสีข้าว โรงงานน้ำตาล
  และผู้ประกอบการทางด้านสินค้าเกษตรกรรม
  ส่วนตลาดต่างประเทศจะเป็นบริษัทผู้นำเข้าเพื่อจำหน่ายในประเทศนั้นๆ ซึ่งส่วนใหญ่จะอยู่ในญี่ปุ่น
  สหรัฐอเมริกา เบลเยี่ยม เกาหลี และไต้หวัน โดยลูกค้าส่วนใหญ่เป็นลูกค้ารายย่อย
  จึงไม่มีลูกค้ารายใดที่ซื้อเกินกว่าร้อยละ 30 ของยอดขายในระยะ 3 ปีที่ผ่านมา

  การจำหน่ายและช่องทางการจำหน่าย

  การจำหน่ายผลิตภัณฑ์ปอนั้นจะมีการจำหน่ายทั้งภายในประเทศและต่างประเทศ
  โดยเป็นการจำหน่ายให้กับผู้ค้าส่งและผู้ใช้โดยตรงทั่วไปมิได้ผูกพันหรือมีการทำสัญญาแต่งตั้งผู้แทนจำหน่ายแต่อย่างใด
  ปกติวิธีการจำหน่ายสำหรับผลิตภัณฑ์กระสอบจะจำหน่ายในราคาต่อใบซึ่งขึ้นอยู่กับน้ำหนักของกระสอบและความยากง่ายในการผลิต
  ส่วนผลิตภัณฑ์อื่น เช่น ด้ายปอจะจำหน่ายในราคาต่อกิโลกรัม
  ทั้งนี้การจำหน่ายในประเทศต่อการส่งออกไปต่างประเทศในระยะ 3 ปีที่ผ่านมามีสัดส่วนประมาณ
  5:1

  การแข่งขันและแนวโน้มของอุตสาหกรรม

  - สภาพการแข่งขัน

  ผลิตภัณฑ์ปอที่จำหน่ายในประเทศส่วนใหญ่จะเป็นกระสอบปอ
  ซึ่งเป็นบรรจุภัณฑ์ที่สำคัญสำหรับสินค้าเกษตร
  โดยเฉพาะผลิตผลทางการเกษตรซึ่งเป็นสินค้าหลักของประเทศ ทั้งนี้
  เนื่องจากกระสอบปอมีลักษณะคงทน เหนียว สามารถรองรับน้ำหนักของสินค้าได้คราวละมากๆ
  และอากาศสามารถถ่ายเทได้สะดวก ทำให้สินค้าเกษตรปราศจากกลิ่นอับ เชื้อรา
  และไม่เสื่อมสภาพหรือเสียหายเหมือนการใช้กระสอบพลาสติก ดังนั้น
  ความต้องการใช้ผลิตภัณฑ์ปอในประเทศยังคงมีปริมาณสูง
  และมีความต้องการใช้ตามปริมาณผลผลิตทางการเกษตรของประเทศเนื่องมาจากคุณสมบัติดังกล่าว
  ในขณะที่มีผู้ผลิตในอุตสาหกรรมมีน้อยราย
  จึงทำให้ปริมาณความต้องการผลิตภัณฑ์ปอมีมากกว่ากำลังการผลิตทั้งระบบของประเทศ
  และทำให้ผู้ผลิตผลิตภัณฑ์ปอสามารถจำหน่ายผลิตภัณฑ์ปอได้ตามกำลังความสามารถในการผลิตดังนั้นการแข่งขันด้านราคาของอุตสาหกรรมนี้จึงไม่รุนแรงนัก
  แต่จะแข่งขันกันในด้านคุณภาพ ความรวดเร็วในการผลิต
  และการควบคุมวัตถุดิบซึ่งเป็นต้นทุนการผลิตที่สำคัญ
  ปัจจุบันปริมาณความต้องการของผลิตภัณฑ์ปอมีประมาณ 60,000 ตันต่อปี โดยร้อยละ 80
  เป็นปริมาณความต้องการกระสอบปอ

  - จำนวนคู่แข่งขันโดยประมาณ / ขนาดของบริษัทเมื่อเปรียบเทียบกับคู่แข่ง

  ในปัจจุบันมีผู้ประกอบการในอุตสาหกรรมปอประมาณ 6 ราย
  มีกำลังผลิตที่ใช้ปอฟอกเป็นวัตถุดิบในการผลิตสินค้าทั้งระบบประมาณ 60,000 ตันต่อปี
  ซึ่งประกอบด้วย

-   บริษัท แหลมทอง อุตสาหกรรม จำกัด

-   บริษัท เอ็นอีพี อสังหาริมทรัพย์และอุตสาหกรรม จำกัด (มหาชน)

-   บริษัท กระสอบปากช่อง จำกัด

-   บริษัท สหธัญพืช จำกัด

-   บริษัท อุตสาหกรรมทอกระสอบ สุรินทร์ จำกัด

-   บริษัท โรงปอและนุ่น จำกัด

  - สถานภาพและศักยภาพในการแข่งขันของบริษัท

  สภาพตลาดเป็นของผู้ขาย คือสามารถกำหนดราคาขายสินค้าให้สูงขึ้นตามราคาต้นทุนปอที่เพิ่มขึ้นได้
  เนื่องจากมีผู้ประกอบการน้อยราย ซึ่งในปัจจุบันมีผู้ประกอบการทั้ง 6 ราย
  เป็นผู้ประกอบการรายใหญ่จำนวน 4 ราย โดยบริษัทมีกำลังการผลิตอยู่ในอันดับ 2
  ของผู้ประกอบทั้งหมดในอุตสาหกรรม และมีส่วนแบ่งการตลาดประมาณร้อยละ 20

  ทั้งนี้ บริษัทยังมีนโยบายที่จะเพิ่มส่วนแบ่งการตลาดให้สูงขึ้น
  โดยเน้นการใช้วิธีขายตรงผ่านพนักงานขายของบริษัทที่มีความชำนาญและคุ้นเคยกับลูกค้าเป็นอย่างดี
  และขายผ่านตัวแทนหรือเอเยนต์ต่างๆ เพิ่มมากขึ้น อีกทั้งกระสอบปอของบริษัทมีคุณภาพดี
  และมีความคงทนสูง ทำให้เป็นที่ต้องการของกลุ่มลูกค้าเพราะสามารถนำกลับมาใช้ได้หลายครั้ง
  จากปัจจัยดังกล่าวข้างต้น บริษัทจึงสามารถที่จะแข่งขันกับผู้ประกอบการรายอื่นๆ ในธุรกิจนี้ได้

  - แนวโน้มการแข่งขันในอนาคต

  แนวโน้มของอุตสาหกรรมบรรจุภัณฑ์ปอในประเทศไทยอยู่ในสภาวะทรงตัว
  โดยไม่มีผู้ประกอบการรายใหม่เกิดขึ้น
  เนื่องจากข้อจำกัดด้านปริมาณผลผลิตปอซึ่งเป็นวัตถุดิบที่สำคัญ
  ซึ่งหากปีใดราคาปอตกต่ำเกษตรกรจะหันไปเพาะปลูกสินค้าทางการเกษตรชนิดอื่นที่ให้ผลตอบแทนสูงกว่าแทน
  รวมทั้งในปัจจุบันบรรจุภัณฑ์พลาสติกก็เป็นสินค้าทดแทนที่มีศักยภาพสูงกว่าทั้งทางด้านเทคโนโลยีในการผลิตและราคาขาย
  จึงอาจทำให้ปริมาณความต้องการบรรจุภัณฑ์ปอมีแนวโน้มลดลงได้ในอนาคต
  ทั้งนี้ขึ้นอยู่กับเทคโนโลยีการผลิตบรรจุภัณฑ์พลาสติกที่จะผลิตผลิตภัณฑ์ให้มีคุณสมบัติใกล้เคียงกับกระสอบปอได้เพียงใด

3.  การจัดหาผลิตภัณฑ์และบริการ

  การผลิต

  - ที่ตั้งโรงงาน

  โรงงานของบริษัทตั้งอยู่ที่ เลขที่ 3 ถนนสุรนารายณ์ ตำบลจอหอ อำเภอเมือง
  จังหวัดนครราชสีมา

  - กำลังการผลิตและปริมาณการผลิต

  -------------------------- -------- ------------ ------------ ------------
  รายการ                     หน่วย     ปี 2544       ปี 2545       ปี 2546

  ผลิตภัณฑ์ปอ                                                      

  กำลังการผลิต                 ตัน/ปี     12,000       12,000       12,000

  ปริมาณการผลิต                ตัน       10,600       10,500       10,020

  อัตราการใช้กำลังการผลิต        %        88.33        87.50        83.50

  อัตราการเพิ่มของปริมาณการผลิต   %        0.47         -0.83        -4.57

  จำนวนกะที่สามารถผลิตได้        กะ/วัน    3            3            3

  จำนวนกะที่ผลิตจริง             กะ/วัน    3            3            3
  -------------------------- -------- ------------ ------------ ------------

  หมายเหตุ : ผลิตภัณฑ์ปอ หมายถึง กระสอบปอ ด้าย และเชือก

  - นโยบายการผลิตที่สำคัญ

  นโยบายการผลิตของบริษัทจะคงระดับการผลิตไว้ ณ ระดับการผลิตในปัจจุบัน
  โดยจะหันไปเน้นการพัฒนาผลิตภัณฑ์ให้มีคุณภาพที่ดีและควบคุมต้นทุนการผลิตให้ต่ำลง
  รวมทั้งความรวดเร็วในการส่งมอบสินค้าที่ตรงตามความต้องการของลูกค้าเพื่อสามารถแข่งขันกับคู่แข่งภายในและต่างประเทศได้

  วัตถุดิบและผู้จำหน่ายวัตถุดิบ

  ปอฟอกซึ่งเป็นวัตถุดิบหลักที่ใช้ในการผลิตและไม่สามารถใช้วัตถุดิบอื่นทดแทนได้ บริษัทมีการจัดซื้อ
  2 ช่องทาง คือ การซื้อโดยตรงจากเกษตรกร
  และการจัดซื้อโดยผ่านคนกลางที่ทำหน้าที่รวบรวมผลผลิตปอฟอกจากเกษตรกรอีกทอดหนึ่ง
  โดยการจัดซื้อปอฟอกจะอยู่ในช่วงระหว่างเดือนตุลาคมถึงมกราคมซึ่งเป็นช่วงฤดูกาลที่ปอจะออกสู่ตลาด
  และจะต้องทำการจัดซื้อในช่วงระยะเวลาดังกล่าวเท่านั้นเพื่อใช้เป็นวัตถุดิบในการผลิตตลอดทั้งปี
  โดยปกติบริษัทจะจัดซื้อปอฟอกภายในประเทศเท่านั้น
  เว้นแต่ในปีใดที่ปอฟอกภายในประเทศขาดแคลน จึงจะจัดซื้อจากต่างประเทศ เช่น บังคลาเทศ
  ซึ่งในการสั่งซื้อจากผู้ขายต่างประเทศ
  บริษัทจะพิจารณาจากเกรดของวัตถุดิบเปรียบเทียบกับราคาที่เหมาะสม
  รวมทั้งความน่าเชื่อถือของผู้ขายรายนั้นๆ ด้วย ซึ่งในปี 2545
  บริษัทไม่มีการซื้อวัตถุดิบปอจากต่างประเทศ ราคาวัตถุดิบปอฟอกในประเทศในช่วง 3
  ปีที่ผ่านมีแนวโน้มราคาเพิ่มขึ้น โดยในปี 2544-2546 ปอฟอกมีราคาเฉลี่ยอยู่ที่กิโลกรัมละ 12,
  9.50 และ 9.82 บาท ตามลำดับ
  เนื่องจากในช่วงที่ผ่านมามีปริมาณปอฟอกออกสู่ตลาดเพิ่มมากขึ้นตามภาวะราคาที่เพิ่มสูงขึ้น

  การจัดซื้อวัตถุดิบไม่มีการจัดซื้อจากรายใดเกินกว่าร้อยละ 30 เป็นเวลา 3 ปีติดต่อกัน
  และไม่มีข้อผูกพันว่าจะซื้อวัตถุดิบจากผู้จำหน่ายรายใดเกินกว่าร้อยละ 30
  ของมูลค่าการซื้อวัตถุดิบในอนาคต

  ผลกระทบต่อสิ่งแวดล้อม

  การผลิตผลิตภัณฑ์ปอจะใช้ปอฟอกแล้วเป็นวัตถุดิบซึ่งเป็นวัตถุดิบที่ได้มาจากธรรมชาติสามารถนำกลับมาใช้ใหม่ได้
  นอกจากนี้กระบวนการผลิตของบริษัทยังมีการป้องกันมลพิษที่รัดกุมจึงมีผลกระทบต่อสิ่งแวดล้อมน้อยมาก
  สำหรับผลกระทบจากการผลิตผลิตภัณฑ์ปอ ได้แก่

1.  ฝุ่นละออง
    บริษัทได้ติดตั้งเครื่องฉีดสเปรย์น้ำบนหลังคาโรงงานและเครื่องดูดฝุ่นตัวใหญ่ภายในโรงงาน
    เพื่อป้องกันฝุ่นละอองฟุ้งกระจาย ส่วนพนักงานภายในโรงงานใช้ผ้าปิดจมูก

2.  น้ำเสีย
    บริษัทมีบ่อบำบัดน้ำเสียแบบตกตะกอนเพื่อป้องกันมลพิษที่อาจปนเปื้อนมากับน้ำที่ใช้ในการผลิต

  ผลกระทบต่อสิ่งแวดล้อมจากการผลิตผลิตภัณฑ์ทั้งหมดของบริษัทได้รับการดูแลจากกองควบคุมโรงงาน
  กรมโรงงานอุตสาหกรรม และเนื่องจากกระบวนการผลิตของบริษัทไม่มีผลกระทบต่อสิ่งแวดล้อม
  บริษัทจึงมิได้มีการกำหนดค่าผลกระทบต่อสิ่งแวดล้อมตามกฎกระทรวงและไม่เคยมีประวัติการกระทำผิดเกี่ยวกับผลกระทบต่อสิ่งแวดล้อมแต่อย่างใด

4.  งานที่ยังไม่ได้ส่งมอบ

  - ไม่มี -

ผลิตภัณฑ์พลาสติก

1.  ลักษณะผลิตภัณฑ์หรือบริการ

  ผลิตภัณฑ์พลาสติกเป็นผลิตภัณฑ์ที่ใช้พลาสติกทั้งในรูปของโพลีโพพีลีน (PP) และโพลีเอทิลีน (PE)
  เป็นวัตถุดิบหลักในการผลิต โดยผลิตสินค้าเพื่อจำหน่ายภายในประเทศทั้งหมด
  ประกอบด้วยผลิตภัณฑ์ต่างๆ ดังนี้

-   กระสอบพลาสติกสาน (Woven Sack) โดยผ่านกระบวนการผลิตเป็นเส้นเทปแล้วนำไปทอ ตัด
    และเย็บให้เป็นรูปกระสอบขนาดต่างๆ กัน
    ซึ่งมีทั้งชนิดที่ต้องเคลือบผิวเพื่อให้เกิดความแข็งแรงและชนิดที่ไม่เคลือบผิวที่ใช้โพลีโพพีลีน
    (PP) เป็นวัตถุดิบหลักในการผลิตเพื่อใช้ในการบรรจุสินค้าและผลิตผลทางการเกษตรต่างๆ
    เช่น ปุ๋ย น้ำตาล ข้าว อาหารสัตว์ เป็นต้น
    โดยขนาดบรรจุของกระสอบพลาสติกที่ผลิตส่วนใหญ่จะเป็นขนาด 50 และ 100 กิโลกรัม
    ซึ่งมีขนาดการบรรจุเช่นเดียวกับกระสอบปอและเป็นขนาดบรรจุมาตรฐาน

-   ถุงเป่า (Blow Film) โดยใช้โพลีเอทิลีน (PE)
    เป็นวัตถุดิบหลักในการผลิตเพื่อใช้เป็นบรรจุภัณฑ์ในลักษณะเป็นถุงพลาสติกทั่วไป
    หรือใช้เป็นถุงรองด้านในของกระสอบพลาสติกสานเพื่อป้องกันความชื้นจากภายนอก

2.  การตลาดและภาวะการแข่งขัน

  กลยุทธ์ทางการตลาด

  การใช้กลยุทธ์ในการแข่งขันทางการตลาดนั้น บริษัทเน้นการหาลูกค้ารายใหม่ๆ
  โดยใช้การขายตรงผ่านทีมงานขายของบริษัทที่มีประสบการณ์ในธุรกิจนี้มานานและมีความสัมพันธ์ที่ดีกับลูกค้า
  แต่ในบางช่วงที่ภาวะตลาดมีการแข่งขันรุนแรงเนื่องจากมีผู้ผลิตจำนวนมาก
  โดยเฉพาะรายเล็กที่มีกระจายอยู่ทั่วทุกภูมิภาคบริษัทก็อาจใช้กลยุทธ์ด้านราคาประกอบด้วย
  ซึ่งผู้ผลิตในอุตสาหกรรมนี้จะต้องมีขนาดที่เหมาะสมและมีส่วนแบ่งตลาดในระดับสูงพอสมควรจึงจะสามารถแข่งขันได้
  แต่อย่างไรก็ตาม
  จากตลาดผลิตภัณฑ์ที่มีขนาดใหญ่และยังคงมีอัตราการเติบโตที่พอสมควรประมาณร้อยละ 3-5 ต่อปี
  รวมทั้งบริษัทก็เป็นผู้ผลิตรายใหญ่ซึ่งมีกำลังการผลิตอยู่ใน 5
  อันดับแรกของผู้ประกอบการในอุตสาหกรรมนี้
  ทำให้บริษัทสามารถกำหนดราคาให้อยู่ในระดับปานกลางและสามารถแข่งขันกับคู่แข่งรายอื่นๆ ได้
  นอกจากนี้ยังเน้นการผลิตสินค้าให้มีคุณภาพ และส่งมอบสินค้าตรงเวลา

  ลักษณะของลูกค้า

  ลูกค้าส่วนใหญ่จะเป็นกลุ่มลูกค้าอุตสาหกรรมการเกษตรที่มีปริมาณการใช้ค่อนข้างสูง เช่น
  โรงสีข้าว โรงงานแป้งมัน โรงงานน้ำตาล โรงงานอาหารสัตว์และอุตสาหกรรมเคมีภัณฑ์ เป็นต้น
  ซึ่งเป็นลูกค้าภายในประเทศทั้งหมดโดยไม่มีลูกค้ารายใด ที่ซื้อเกินกว่าร้อยละ 30
  ของยอดขายในระยะ 3 ปีที่ผ่านมา

  การจำหน่ายและช่องทางการจำหน่าย

  การจำหน่ายผลิตภัณฑ์นี้ใช้วิธีการขายตรงให้กับผู้ใช้ในอุตสาหกรรมผ่านทีมงานขายของบริษัท
  โดยเฉพาะอย่างยิ่งภาคอุตสาหกรรม การเกษตรในภาคตะวันออกเฉียงเหนือ และภาคกลาง
  โดยปกติราคาจำหน่ายคิดตามน้ำหนักของกระสอบ และความยากง่ายของขั้นตอนการพิมพ์

  การแข่งขันและแนวโน้มของอุตสาหกรรม

  - สภาพการแข่งขัน

  ในปี 2545 ความต้องการบรรจุภัณฑ์พลาสติกในประเทศมีอัตราการขยายตัวเพิ่มขึ้นประมาณร้อยละ
  5 ต่อปี แต่การแข่งขันในประเทศก็ยังสูงอยู่
  เนื่องจากคู่แข่งขันสามารถเข้าสู่ตลาดได้ง่ายเพราะธุรกิจผลิตกระสอบพลาสติกเป็นธุรกิจที่ไม่ต้องใช้เทคโนโลยีและเงินลงทุนสูง
  ทำให้สามารถเลียนแบบและพัฒนาสินค้าให้มีคุณภาพใกล้เคียงได้ง่าย
  ประกอบกับการลดภาษีนำเข้าบรรจุภัณฑ์พลาสติกของไทยจากร้อยละ 32.62 เป็นร้อยละ 30.00
  ซึ่งมีผลตั้งแต่ 1 มกราคม 2542 เป็นต้นมา
  โดยจะส่งผลกระทบต่อการแข่งขันกับสินค้านำเข้าจากต่างประเทศบ้างพอสมควร
  ซึ่งบริษัทต้องปรับตัวโดยการลดต้นทุนการผลิตให้มากที่สุด อย่างไรก็ตาม ในปี 2546
  การฟื้นตัวของภาวะเศรษฐกิจ การออกมาตรการกระตุ้นเศรษฐกิจต่างๆ ของภาครัฐบาล
  และการสนับสนุนการส่งออกสินค้าเกษตรกรรม ส่งผลให้ภาคธุรกิจต่างๆ
  มีการขยายตัวเพิ่มสูงขึ้นและส่งผลดีต่อเนื่องกับอุตสาหกรรมบรรจุภัณฑ์พลาสติกด้วย
  เพราะอุตสาหกรรมต่างๆ
  จะขยายกำลังการผลิตเพิ่มสูงขึ้นทำให้ปริมาณการใช้กระสอบพลาสติกเพื่อใช้บรรจุสินค้าต่างๆ
  เพิ่มขึ้นด้วยเช่นกัน

  - จำนวนคู่แข่งขันโดยประมาณ / ขนาดของบริษัทเมื่อเปรียบเทียบกับคู่แข่ง

  ปัจจุบันมีผู้ประกอบการในประเทศที่ประกอบธุรกิจผลิตบรรจุภัณฑ์กระสอบพลาสติกไม่ต่ำกว่า 60
  ราย ส่วนใหญ่เป็นผู้ประกอบรายย่อย มีกำลังการผลิตบรรจุภัณฑ์พลาสติกรวมทั้งระบบประมาณ
  80,000 ตันต่อปี

  - สถานภาพและศักยภาพในการแข่งขันของบริษัท

  ในปี 2546 บริษัทมีส่วนแบ่งการตลาดภายในประเทศในอัตราประมาณร้อยละ 5
  ของมูลค่าตลาดรวม ซึ่งมีอัตราใกล้เคียงกับปีที่ผ่านมา ปัจจุบันบริษัทมีกำลังการผลิตอยู่ใน 10
  อันดับแรกของผู้ประกอบการในอุตสาหกรรมนี้
  โดยบริษัทมีศักยภาพที่สามารถแข่งขันกับผู้ประกอบการอื่นในตลาดได้เนื่องจากบริษัทจะเน้นผลิตสินค้าที่มีคุณภาพ
  รวมทั้งดัดแปลงสินค้าและเทคนิคการผลิตให้สามารถตอบสนองต่อความต้องการของลูกค้าได้อย่างดี
  เช่น เทคนิคการพิมพ์บนบรรจุภัณฑ์ให้รวดเร็ว คมชัด และคงทน
  หรือกระสอบพลาสติกเคลือบผิวให้สวยงามและคงทนขึ้น เป็นต้น

  - แนวโน้มการแข่งขันในอนาคต

  อุตสาหกรรมกระสอบพลาสติกยังคงมีแนวโน้มที่ขยายตัวอย่างต่อเนื่องตามภาวะเศรษฐกิจของประเทศที่เริ่มฟื้นตัวดีขึ้น
  และยังมีแนวโน้มที่จะเริ่มนำไปใช้ทดแทนบรรจุภัณฑ์ประเภทกระดาษเพิ่มสูงขึ้น
  เนื่องจากบรรจุภัณฑ์พลาสติกมีต้นทุนในการผลิตที่ต่ำ ขั้นตอนในการผลิตสะดวก
  และมีความคงทนมากกว่า ในปี 2546
  คาดว่าจะมีการแข่งขันกันสูงขึ้นโดยเฉพาะอย่างยิ่งในด้านราคา
  ดังนั้นบริษัทที่อยู่ในธุรกิจนี้จำเป็นต้องปรับปรุงมาตรฐานการผลิตและพัฒนาสินค้าให้มีคุณภาพสูงขึ้นหรือมีรูปแบบใหม่ๆ
  เพื่อรองรับการแข่งขันที่เพิ่มสูงขึ้นในอนาคต

3.  การจัดหาผลิตภัณฑ์และบริการ

  - ที่ตั้งโรงงาน

  โรงงานของบริษัทตั้งอยู่ที่ เลขที่ 3 ถนนสุรนารายณ์ ตำบลจอหอ อำเภอเมือง
  จังหวัดนครราชสีมา

  - กำลังการผลิตและปริมาณการผลิต

  --------------------------- ---------- ----------- ----------- -----------
  รายการ                      หน่วย       ปี 2544      ปี 2545      ปี 2546

  กระสอบพลาสติกสาน                                                

  กำลังการผลิต                  ตัน/ปี       6,000       6,000       6,000

  ปริมาณการผลิต                 ตัน/ปี       4,800       5,250       4,580

  อัตราการใช้กำลังการผลิต         %          80.00       87.50       76.33

  อัตราการเพิ่มของปริมาณการผลิต    %          1.91        9.38        -12.76

  จำนวนกะที่สามารถผลิตได้         กะ/วัน      3           3           3

  จำนวนกะที่ผลิตจริง              กะ/วัน      3           3           3

  ถุงเป่า                                                          

  กำลังการผลิต                  ตัน/ปี       300         300         300

  ปริมาณการผลิต                 ตัน/ปี       240         240         240

  อัตราการใช้กำลังการผลิต         %          80.00       80.00       80.00

  อัตราการเพิ่มของปริมาณการผลิต    %          0.00        0.00        0.00

  จำนวนกะที่สามารถผลิตได้         กะ/วัน      3           3           3

  จำนวนกะที่ผลิตจริง              กะ/วัน      3           3           3
  --------------------------- ---------- ----------- ----------- -----------

  - นโยบายการผลิตที่สำคัญ

  ปัจจุบันบริษัทมีปริมาณการผลิตอยู่ที่ประมาณร้อยละ 29.19 ของปริมาณการผลิตรวม
  และจากที่บริษัทสามารถขยายส่วนแบ่งตลาดได้เพิ่มสูงขึ้น
  บริษัทจึงมีนโยบายที่จะขยายกำลังการผลิตเพิ่มขึ้นในอนาคต
  โดยในช่วงต้นบริษัทจะสั่งซื้อกระสอบพลาสติกที่มีคุณภาพดีจากผู้ผลิตภายนอกมาพิมพ์ลายเองแล้วจึงส่งจำหน่ายให้แก่ลูกค้ารายย่อย
  เพื่อทดสอบตลาดว่าจะขยายตัวเพียงพอกับการขยายสายการผลิตเพิ่มขึ้นหรือไม่ นอกจากนี้
  บริษัทยังมีนโยบายที่จะพัฒนาบรรจุภัณฑ์พลาสติกให้มีคุณภาพดียิ่งขึ้น
  โดยเน้นการพัฒนาเทคนิคการผลิตในเรื่องส่วนผสมของวัตถุดิบ
  และขั้นตอนการทอเพื่อให้ผลิตภัณฑ์มีความเหนียว คงทน และมีความปราณีตมากขึ้น

  วัตถุดิบและผู้จำหน่ายวัตถุดิบ

  ในการผลิตกระสอบพลาสติกสานจะใช้โพลีโพพีลีน (PP) เป็นวัตถุดิบหลักในการผลิต
  ส่วนถุงเป่าจะใช้โพลีเอทีลีน (PE) เป็นวัตถุดิบหลักในการผลิต
  โดยไม่สามารถใช้วัตถุดิบอื่นทดแทนได้
  ในการจัดซื้อวัตถุดิบบริษัทจะจัดซื้อจากตัวแทนจัดจำหน่ายและผู้ผลิตเม็ดพลาสติกภายในประเทศทั้งหมด
  ทั้งนี้ราคาเม็ดพลาสติกภายในประเทศจะผันแปรตามราคาตลาดโลก ซึ่งขึ้นอยู่กับปริมาณ
  ความต้องการบริโภค (Demand) และปริมาณการผลิตรวม (Supply)
  ของเม็ดพลาสติกในตลาดโลก
  ซึ่งในการจัดซื้อวัตถุดิบของบริษัทจะใช้ราคาเป็นเกณฑ์ในการตัดสินใจสั่งซื้อ
  โดยบริษัทจะทำประมาณการความต้องการใช้ของวัตถุดิบและประมาณการต้นทุนไว้ล่วงหน้า
  แล้วจึงตรวจสอบราคาจากผู้ผลิตแต่ละรายว่ารายใดมีราคาที่ต่ำกว่าจึงจะจัดซื้อจากผู้ผลิตรายนั้น
  โดยจะจัดซื้อไม่เกินประมาณการที่ตั้งไว้ นอกจากนี้
  เพื่อป้องกันความเสี่ยงจากการผันผวนของราคาพลาสติกบริษัทจึงจัดซื้อล่วงหน้า (Forward)
  เป็นระยะเวลาอย่าง 1-2 เดือน
  โดยในช่วงเวลาที่ผ่านมาไม่มีการจัดซื้อจากรายใดเกินกว่าร้อยละ 30 เป็นเวลา 3 ปีติดต่อกัน
  และไม่มีข้อผูกพันว่าจะซื้อวัตถุดิบจากผู้จำหน่ายรายได้เกินกว่าร้อยละ 30
  ของมูลค่าการซื้อวัตถุดิบในอนาคต

  ผลกระทบต่อสิ่งแวดล้อม

  โพลีโพพีลีน (PP) และโพลีเอทีลีน (PE) ที่ใช้เป็นวัตถุดิบในการผลิต
  มีคุณสมบัติในการสลายตัวตามธรรมชาติได้และสามารถนำกลับมาใช้ใหม่ได้เมื่อต้องการ
  จึงมีผลกระทบต่อสิ่งแวดล้อมน้อยมาก

  ผลกระทบต่อสิ่งแวดล้อมจากการผลิตผลิตภัณฑ์ทั้งหมดของบริษัทได้รับการดูแลจากกองควบคุมโรงงาน
  กรมโรงงานอุตสาหกรรม และเนื่องจากกระบวนการผลิตของบริษัทไม่มีผลกระทบต่อสิ่งแวดล้อม
  บริษัทจึงมิได้มีการกำหนดค่าผลกระทบต่อสิ่งแวดล้อมตามกฎกระทรวง
  และไม่เคยมีประวัติการกระทำผิดเกี่ยวกับผลกระทบต่อสิ่งแวดล้อมแต่อย่างใด

4.  งานที่ยังไม่ได้ส่งมอบ

  - ไม่มี -

ธุรกิจพัฒนาอสังหาริมทรัพย์

ธุรกิจพัฒนานิคมอุตสาหกรรม 

-   บริษัท นวนคร จำกัด (มหาชน)

1.  ลักษณะผลิตภัณฑ์หรือบริการ

  บริษัทดำเนินธุรกิจด้านพัฒนาอสังหาริมทรัพย์ในรูปแบบเขตส่งเสริมอุตสาหกรรมพร้อมระบบสาธารณูปโภคในพื้นที่โครงการ
  ซึ่งเป็นแห่งแรกของประเทศไทย โครงการตั้งอยู่กิโลเมตรที่ 46 ถนนพหลโยธิน ตำบลคลองหนึ่ง
  อำเภอคลองหลวง จังหวัดปทุมธานี บนเนื้อที่ประมาณ 6,135 ไร่
  โดยได้รับสิทธิในการส่งเสริมการลงทุนจากคณะกรรมการส่งเสริมการลงทุน (BOI) ในปี 2515
  ซึ่งปัจจุบันได้หมดอายุแล้ว โดยได้มีการจัดวางระบบสาธารณูปโภคไว้อย่างครบถ้วน
  แบ่งพื้นที่ในโครงการเป็นเขตอุตสาหกรรมร้อยละ 60 เขตที่อยู่อาศัยร้อยละ 15
  เขตพาณิชยกรรมร้อยละ 5 เขตปลอดอากรร้อยละ 4 และพื้นที่สาธารณูปโภคอีกร้อยละ 16
  ของพื้นที่ทั้งหมด ปัจจุบันมีพื้นที่พร้อมขายประมาณ 1,032 ไร่ นอกจากนี้บริษัท นวนคร จำกัด
  (มหาชน) ได้ทำการซื้อที่ดินจำนวน 1,175 ไร่ ที่อำเภอสูงเนิน จังหวัดนครราชสีมา
  เพื่อนำมาพัฒนาเป็นเขตส่งเสริมอุตสาหกรรม
  ซึ่งเป็นการเพิ่มช่องทางการขายของบริษัทอีกส่วนหนึ่ง
  โครงการนี้อยู่ระหว่างการเตรียมงานที่จะเปิดดำเนินการประมาณ ปี 2547 ทั้งนี้
  รายได้ส่วนใหญ่ของบริษัทร่วมเกิดจากรายได้จากการขายที่ดิน
  นอกจากนี้บริษัทยังมีรายได้จากค่าบริการต่างๆ
  ซึ่งเป็นรายได้จากการให้บริการแก่ผู้ประกอบการและผู้อยู่อาศัยในโครงการ เช่น
  ค่าบริการน้ำประปา ค่าบริการบำบัดน้ำทิ้งจากโรงงาน รวมทั้งค่าบริการในการกำจัดขยะ

  จุดเด่นโครงการ

-   ใกล้ศูนย์กลางธุรกิจพร้อมศูนย์คมนาคมทั้งในและนอกประเทศ

-   ใกล้กรุงเทพฯ เพียง 46 กิโลเมตร

-   ใกล้ท่าอากาศยานกรุงเทพฯ เพียง 20 กิโลเมตร

-   ใกล้ท่าเรือคลองเตยเพียง 60 กิโลเมตร

-   จุดเชื่อมต่อความเจริญของอุตสาหกรรมตอนบนทั้งภาคเหนือ ภาคตะวันออกเฉียงเหนือ

-   มีการขนส่งและการคมนาคมสะดวก

-   ถนนมาตรฐาน 10 เลน

-   ใกล้สถานีรถไฟ

-   ใกล้ถนนวงแหวนรอบนอก

-   มีระบบสาธารณูปโภคและสาธารณูปการที่มีมาตรฐานอย่างเพรียบพร้อม เช่น ไฟฟ้า น้ำประปา
    โทรศัพท์ ถนนภายในโครงการ ระบบป้องกันน้ำท่วม ระบบจัดเก็บและกำจัดขยะ
    ระบบป้องกันน้ำท่วม ระบบดับเพลิง และระบบรักษาความปลอดภัยภายในโครงการ นอกจากนี้
    ปัจจุบันบริษัทได้ร่วมกับบริษัท ปตท. จำกัด (มหาชน)
    วางท่อก๊าซภายในเขตอุตสาหกรรมของโครงการเพื่อให้บริการก๊าซธรรมชาติแก่บริษัทอุตสาหกรรมที่สนใจ
    เนื่องจากก๊าซธรรมชาติถือเป็นพลังงานที่มีต้นทุนต่ำ สะอาด และไม่มีกระทบต่อสิ่งแวดล้อม
    จึงเป็นปัจจัยที่สำคัญของผู้ประกอบธุรกิจนิคมอุตสาหกรรมเพื่อสร้างจุดเด่นและดึงดูดความสนใจของลูกค้า

โครงการที่ดำเนินการอยู่ในปัจจุบัน ณ 31 ธันวาคม 2546 มีรายละเอียดดังต่อไปนี้

[TABLE]

หมายเหตุ : * พื้นที่ขายคงเหลืออาจมีการคลาดเคลื่อนตามสภาวะไม่เกินร้อยละ 20 เนื่องจากอาจจะต้องมีการปรับพื้นที่ส่วนกลางเป็นพื้นที่ขายหรือปรับพื้นที่ขายให้เป็นพื้นที่ส่วนกลางเพิ่มขึ้นเพื่อให้ตรงกับความต้องการของลูกค้า

 ** เขตปลอดอากร (ระยะที่ 1) มีความคืบหน้าในการก่อสร้างประมาณร้อยละ 70

รายละเอียดการชำระเงินของลูกค้าโครงการที่บริษัทยังโอนที่ดินไม่แล้วเสร็จ ณ 31 ธันวาคม 2546

[TABLE]

หมายเหตุ : * ปี 2544 บริษัท ทอสเท็มไทย จำกัด ซื้อที่ดินมูลค่า 650.17 ล้านบาท
ปัจจุบันบริษัทได้โอนกรรมสิทธิ์ที่ดินบางส่วนแล้ว
ส่วนที่เหลือจะได้รับชำระเงินเมื่อโอนกรรมสิทธิ์ที่ดินส่วนที่เหลือ

** รวมส่วนของรายได้ค่าที่ดินรับล่วงหน้าจำนวน 6.33 ล้านบาท
(เนื่องจากที่ดินที่ขายตั้งอยู่ในเขตปลอดอากรซึ่งจะรับรู้รายได้ตามวิธีอัตราส่วนของงานที่ทำเสร็จ
บริษัทจึงรับรู้รายได้เพียงบางส่วนเท่านั้น)

รายละเอียดเงื่อนไขการผ่อนชำระของลูกค้าโครงการที่บริษัทยังโอนที่ดินไม่แล้วเสร็จ ณ 31
ธันวาคม 2546

  --------------------- --------------------------------------------- --------------------
  ชื่อลูกค้า                เงื่อนไขการผ่อนชำระ                              ประมาณกำหนดชำระเงิน

  1. บริษัท นวนคร         งวดแรก 10% งวดที่ 2-3 งวดละ 30%                 สิงหาคม 2547
  ดิสตริบิวชั่น เซ็นเตอร์ จำกัด ส่วนที่เหลือชำระเมื่อโอนกรรมสิทธิ์ที่ดิน                  

  2. บริษัท ทอสเท็มไทย     ชำระเงินส่วนที่เหลือทั้งจำนวนเมื่อโอนกรรมสิทธิ์ที่ดินที่เหลือ   ธันวาคม 2547
  จำกัด                                                                
  --------------------- --------------------------------------------- --------------------

รายละเอียดเงินค้างชำระ ณ 31 ธันวาคม 2546

  -ไม่มี-

2.  การตลาดและภาวะการแข่งขัน

  กลยุทธ์ทางการตลาด

  จากสภาวะเศรษฐกิจโลกที่ยังชะลอตัวลงตลอดปี 2545 นั้น
  ส่งผลให้ธุรกิจนิคมอุตสาหกรรมยังมีพื้นที่ที่รอขายอยู่เป็นจำนวนหนึ่ง
  แต่จากการสำรวจของบริษัทในช่วงปลายปี 2546 นั้น เห็นว่า
  ความต้องการพื้นที่และโรงงานสำเร็จรูปขนาดเล็กยังคงมีอยู่อย่างต่อเนื่อง
  ซึ่งบริษัทต้องปรับกลยุทธ์ทางการตลาดเพื่อให้สอดคล้องกับสภาพเศรษฐกิจ ณ ปัจจุบัน
  โดยนำจุดเด่นของโครงการในด้านต่างๆ เป็นจุดดึงดูดความสนใจของลูกค้า เช่น
  ทำเลที่ตั้งที่มีการพัฒนาอย่างเต็มที่และอยู่ใกล้กรุงเทพมหานคร
  ความครบถ้วนสมบูรณ์ของระบบสาธารณูปโภค และระบบชุมชนเมืองพร้อมที่อยู่อาศัย
  เขตพาณิชยกรรม โรงเรียน โรงพยาบาล สวนหย่อม มาเป็นจุดขาย
  อีกทั้งยังเน้นการจัดระบบและบริหารโครงการอย่างมืออาชีพมีประสิทธิภาพ
  ดำรงไว้ซึ่งสภาพนิคมอุตสาหกรรมระดับแนวหน้า
  และเป็นเขตอุตสาหกรรมแห่งแรกของประเทศไทย
  รวมทั้งการจัดเตรียมพื้นที่บางส่วนไว้เพื่อรองรับธุรกิจขนาดกลางและขนาดย่อม (SMEs)
  ที่เกิดขึ้นต่อเนื่องกับอุตสาหกรรมหลักที่ดำเนินธุรกิจในนิคมอุตสาหกรรมอยู่แล้ว
  และเพื่อสนับสนุนการลงทุนของธุรกิจขนาดกลางและขนาดย่อม (SMEs)
  ตามแนวนโยบายของภาครัฐ รวมทั้งนโยบายการจัดตั้งเขตปลอดอากรของกรมศุลกากร
  ปัจจุบันบริษัทได้มีการจัดฝึกอบรมและพัฒนาทีมงานขายของบริษัทอยู่อย่างสม่ำเสมอเพื่อให้เข้าใจถึงนโยบายและกลยุทธ์ทางการตลาดของบริษัท
  รวมถึงประสิทธิภาพและศักยภาพในการทำงานดีขึ้น
  อีกทั้งได้กำหนดผลตอบแทนในรูปของค่าคอมมิชชั่นเพื่อเป็นการสร้างแรงจูงใจในการทำงาน
  นอกจากนี้ บริษัทยังได้มีการกำหนดกลยุทธ์ทางด้านการตลาดและการขาย
  โดยสามารถแบ่งออกได้เป็น 4 แนวทางดังนี้

1.  กลยุทธ์การทำตลาดแบบเฉพาะเจาะจง

  จัดรวบรวมข้อมูลของกลุ่มอุตสาหกรรมเป้าหมายทั้งลูกค้าภายในโครงการเขตส่งเสริมอุตสาหกรรมนวนคร
  และโครงการนิคมอุตสาหกรรมในบริเวณใกล้เคียงที่ต้องการขยายการลงทุน
  โดยเสาะหาข้อมูลจากหน่วยงานต่างๆ เช่น คณะกรรมการส่งเสริมการลงทุน (BOI)
  สภาอุตสาหกรรมแห่งประเทศไทย การนิคมอุตสาหกรรมแห่งประเทศไทย และหอการค้าไทย
  เป็นต้น เพื่อนำเสนอสิทธิประโยชน์ต่างๆ
  ในการเข้ามาก่อตั้งโรงงานในเขตปลอดอากรของเขตส่งเสริมอุตสาหกรรมนวนครให้กับกลุ่มอุตสาหกรรมเป้าหมายทราบ
  และจัดส่งสื่อประชาสัมพันธ์โครงการนวนครและโครงการใหม่ที่นครราชสีมาในรูปแบบแผ่นพับให้แก่นักลงทุน
  ติดตามผลจากลูกค้าที่ได้จัดส่งข้อมูลไปถึง
  ตลอดจนนัดหมายพบปะลูกค้าอย่างต่อเนื่องในรูปแบบรายบริษัทหรือคณะ

2.  กลยุทธ์การทำตลาดแบบวงกว้าง

-   จัดตั้งหน่วยส่งเสริมการตลาดเพื่อหาข้อมูลนักลงทุนเป้าหมายในวงกว้าง
    นำเสนอข้อมูลและสิทธิประโยชน์ต่างๆ
    ที่จะได้รับในการจัดตั้งโรงงานภายในโครงการของบริษัท ตลอดจนติดตามผล

-   โฆษณาประชาสัมพันธ์โครงการอย่างต่อเนื่องโดยผ่านสื่อต่างๆ เช่น ป้ายประชาสัมพันธ์
    เวบไซต์ แผ่นพับ สื่อสิ่งพิมพ์ และโทรทัศน์ เป็นต้น
    เพื่อกระตุ้นความสนใจให้แก่ลูกค้าเป้าหมายให้เข้ามาลงทุนในเขตอุตสาหกรรมเพิ่มมากขึ้น

-   ประสานงานร่วมกับบริษัทนายหน้าทั้งในและต่างประเทศ
    รวมถึงนายหน้าทั่วไปเพื่อเพิ่มช่องทางในการจำหน่าย

-   ประสานงานกับหน่วยงานราชการและสถานฑูต (พาณิชย์) ของประเทศต่างๆ
    เพื่อชักชวนนักลงทุนเข้ามาลงทุน

-   จัดตั้งศูนย์ซื้อขาย/ให้เช่าอสังหาริมทรัพย์ทุกประเภท

-   จัดงานเพื่อประชาสัมพันธ์การเปิดตัวโครงการใหม่ๆ ของบริษัทต่อนักลงทุน เช่น
    บริษัทได้จัดงาน NAVA NAKORN PUBLIC COMPANY LIMITED GRAND INTRODUCTION &
    LAND MEGA SALE
    เพื่อประชาสัมพันธ์โครงการเขตปลอดอากรให้แก่นักลงทุนภายในโครงการเขตส่งเสริมอุตสาหกรรมนวนคร
    และนิคมอุตสาหกรรมในบริเวณใกล้เคียง

-   ร่วมติดตามคณะที่จัดขึ้นโดยหน่วยงานราชการเพื่อนำนักธุรกิจไทยพบปะกับนักลงทุนในต่างประเทศ
    ในรูปแบบงานสัมมนาหรือ Exhibition โดยจะมีหน่วยงานที่เป็นแกนหลักในการดำเนินการ
    เช่น คณะกรรมการส่งเสริมการลงทุน การนิคมอุตสาหกรรมแห่งประเทศไทย
    สภาอุตสาหกรรมแห่งประเทศไทย และหน่วยงานอื่นๆ เพื่อชักชวนนักลงทุนเข้ามาลงทุน

-   จัดส่ง Direct Mail ไปยังกลุ่มลูกค้าที่มีศักยภาพ

-   เชิญสื่อมวลชนเข้าเยี่ยมชมโครงการ หรือเข้าร่วมในพิธีเซ็นสัญญาหรืองานสำคัญอื่นๆ
    ที่ต้องการประชาสัมพันธ์

3.  กลยุทธ์ในการส่งเสริมการขาย

-   ให้สิทธิประโยชน์แก่ลูกค้าในการผ่อนชำระค่าที่ดินในระยะเวลายาวกว่า 1 ปี
    และสามารถชำระค่าที่ดินในอัตราที่ต่ำ รวมทั้งสามารถเข้าก่อสร้างได้เลย
    ซึ่งจะเป็นการช่วยลดค่าใช้จ่ายให้แก่ลูกค้า

-   นำเสนอโบนัสพิเศษให้แก่ลูกค้า เช่น ยกเว้นค่าบริการชุมชน 1 ปี
    สำหรับลูกค้าที่จองที่ดินในโครงการเขตปลอดอากรในเฟสแรก

-   จับฉลากได้รับยกเว้นค่าบริการและอื่นๆ ภายในงานประชาสัมพันธ์ต่างๆ ที่บริษัทจัดขึ้น

4.  กลยุทธ์ในการพัฒนาธุรกิจต่อเนื่อง

-   ให้เช่าหรือขายที่ดินในเขตพาณิชยกรรม โดยเฉพาะด้านติดถนนพหลโยธินให้แก่นักลงทุนที่สนใจ
    เช่น ธุรกิจรถยนต์ การเงิน Commercial Mall และอื่นๆ
    ซึ่งช่วยเพิ่มการรับรู้รายได้จากเขตพาณิชยกรรม และที่อยู่อาศัยมากขึ้น

-   ให้เช่าหรือขายหรือร่วมลงทุนกับบริษัทที่มีประสบการณ์ด้านที่อยู่อาศัย
    เพื่อพัฒนาโครงการที่อยู่อาศัยในเขตส่งเสริมอุตสาหกรรมนวนคร

  ลักษณะของลูกค้า

  ลูกค้าส่วนใหญ่ในเขตอุตสาหกรรมของบริษัทเป็นนักลงทุนจากต่างประเทศโดยเฉพาะนักลงทุนจากญี่ปุ่นหลายๆ
  ค่าย และนักลงทุนไทยบางส่วน
  ซึ่งดำเนินธุรกิจด้านอุตสาหกรรมขนาดกลางและเล็กหรืออุตสาหกรรมเบา เช่น
  อุตสาหกรรมอิเล็คทรอนิค อุตสาหกรรมพลาสติก และอุตสาหกรรมอาหาร เป็นต้น
  โดยกลุ่มลูกค้าเป้าหมายของบริษัท ได้แก่

-   บริษัทลูกค้าเดิมหรือบริษัทในเครือของลูกค้าเดิมที่ต้องการขยายการลงทุนเพิ่มขึ้น

-   อุตสาหกรรมที่ต่อเนื่องกับอุตสาหกรรมเดิมที่ตั้งอยู่ภายในนิคมอุตสาหกรรมของบริษัท

-   บริษัทที่ต้องการความสะดวกด้านสาธารณูปโภคที่พร้อมมูล มีเส้นทางคมนาคมที่สะดวก
    และอยู่ใกล้กรุงเทพมหานครมากที่สุด

-   ธุรกิจก่อสร้างที่พักอาศัยและพาณิชยกรรมต่างๆ
    เนื่องจากในนิคมอุตสาหกรรมของบริษัทไม่ใช่มีแต่เพียงเขตอุตสาหกรรมเท่านั้น
    แต่ยังมีเขตที่พักอาศํยและเขตพาณิชยกรรมด้วย เช่น อาคารพาณิชย์ หอพัก โรงพยาบาล
    และธนาคาร เป็นต้น

-   อุตสาหกรรมที่ได้รับการส่งเสริมการลงทุนจากคณะกรรมการส่งเสริมการลงทุน (BOI)

-   อุตสาหกรรมที่มีความประสงค์จะมาประกอบธุรกิจในเขตปลอดอากร (FZ)
    เพื่อได้รับสิทธิพิเศษยกเว้นอากรขาเข้าเพื่อการส่งออก ภาษีสรรพสามิต และภาษีมูลค่าเพิ่ม

  การจำหน่ายและช่องทางการจำหน่าย

  บริษัทใช้วิธีการจำหน่ายแบบขายตรงผ่านพนักงานขายของบริษัทโดยติดต่อผ่านสำนักงานส่งเสริมการลงทุน
  กรมโรงงานอุตสาหกรรม กระทรวงอุตสาหกรรม สถานฑูต (พาณิชย์) ของประเทศต่างๆ
  ธนาคารต่างประเทศ และผ่านบริษัทนายหน้าจากต่างประเทศที่จัดกรุ๊ปทัวร์มาเยี่ยมชมโครงการ
  นอกจากนี้ยังมีลูกค้าเก่าที่แนะนำลูกค้าใหม่ซึ่งส่วนใหญ่เป็นบริษัทในกลุ่มประเทศเดียวกันให้มาตั้งโรงงานภายในเขตอุตสาหกรรมของบริษัทด้วยกัน

  การแข่งขันและแนวโน้มของอุตสาหกรรม

  ธุรกิจการพัฒนานิคมอุตสาหกรรมเป็นการพัฒนาที่ดิน
  โดยมีวัตถุประสงค์ให้โรงงานอุตสาหกรรมต่างๆ
  ไปตั้งกิจการอยู่ในบริเวณเดียวกันอย่างเป็นสัดส่วน
  ทั้งนี้รวมถึงการจัดและพัฒนาสิ่งอำนวยความสะดวก สาธารณูปโภค และสาธารณูปการต่างๆ
  ให้ได้ตามมาตรฐานของการนิคมอุตสาหกรรมแห่งประเทศไทย (กนอ.)

  นิคมอุตสาหกรรมสามารถแบ่งออกได้เป็น 3 ประเภท ตามลักษณะความเป็นเจ้าของโครงการ คือ

1.  นิคมอุตสาหกรรมที่ กนอ. เป็นทั้งเจ้าของและผู้บริหารโครงการ

2.  นิคมอุตสาหกรรมที่ภาคเอกชนเป็นเจ้าของและร่วมดำเนินการกับ กนอ.

3.  นิคมอุตสาหกรรมที่ดำเนินการโดยภาคเอกชนแต่ลำพัง ในรูปแบบของ
    นิคม/เขต/สวนอุตสาหกรรม

  ในอดีตผู้ประกอบการส่วนใหญ่จะนิยมลงทุนและพัฒนานิคมอุตสาหกรรมประเภทที่ 2 ทั้งนี้
  เนื่องจากเดิมมีข้อกำหนดว่า “จะต้องร่วมดำเนินการกับกนอ.
  เท่านั้นจึงจะได้รับการส่งเสริมการลงทุน” แต่ปัจจุบันข้อกำหนดดังกล่าวได้ถูกยกเลิกไปแล้ว
  ผู้ประกอบการจึงหันมานิยมลงทุนและพัฒนานิคมอุตสาหกรรมประเภทที่ 3 เพิ่มขึ้น
  เนื่องจากสามารถขอรับการส่งเสริมการลงทุนได้โดยไม่จำเป็นต้องร่วมดำเนินการกับ กนอ.
  ซึ่งการดำเนินงานของนวนครก็จัดอยู่ในประเภทที่ 3

  ข้อดีข้อเสียของการประกอบการประเภทนิคมอุตสาหกรรมที่ร่วมดำเนินการกับ กนอ.
  และนิคม/เขต/สวนอุตสาหกรรมที่ดำเนินการโดยภาคเอกชน

+--------------------------------+-------------------------------------+
| นิคมอุตสาหกรรมที่ร่วมดำเนินการกับ     | นิคม/เ                               |
| กนอ.                           | ขต/สวนอุตสาหกรรมที่ดำเนินการโดยภาคเอกชน |
+--------------------------------+-------------------------------------+
| ข้อดี                            | ข้อดี                                 |
|                                |                                     |
| 1.  การร่วมดำเนินกา              | 1.  ผู้ประ                            |
| รกับการนิคมอุตสาหกรรมแห่งประเทศไทย | กอบการสามารถได้รับการส่งเสริมการลงทุนจาก |
|     (กนอ.)                     |     BOI โดยมีสิทธิประโยชน์เท่าเทียมกัน     |
|     สามารถยื่นขอใบอนุญ            |                                     |
| าตทุกประเภทที่เกี่ยวข้องจากสถานที่เดียว | 2.                                  |
|                                |   ผู้ประกอบการสามารถจัดตั้งเขตปลอดอากรได้ |
| 2.  อาศัยกฎหมายของ กนอ.         |     โดยอาศัยกฎหมายของ BOI            |
|                                |     และกรมศุลการควบคู่กันไป             |
|   สามารถเปิดอุตสาหกรรมเขตส่งออกได้ |                                     |
|     โดยม                       | 3.  การบริหารโครงการด้านสาธารณูปโภค    |
| ีสิทธิประโยชน์ด้านภาษีอากรเป็นแรงจูงใจ |     เอกชนสามารถบร                   |
|                                | ิหารรายได้หลังจากเสร็จสิ้นโครงการได้ตลอดไป |
| 3.  มีภาพลักษณ์เป็นของรัฐบาล        |                                     |
+--------------------------------+-------------------------------------+
| ข้อเสีย                          | ข้อเสีย                               |
|                                |                                     |
| 1.  เอกชนที่ร่วมดำเนินการกับ กนอ.   | 1.  จะต้องติดต่อหน่วยงานที่เกี่ยวข้อง        |
|     ต้องเสียค่าดำเนินการแรกเริ่ม     |     เพื่อดำเนินธุรกิจหลายจุด เช่น          |
|                                |     องค์การบริหารส่วนตำบล (อบต.)       |
| 2.  สาธารณูปโภคที่เอกชนลงทุนทั้งหมด  |     อุตสาหกรรมจังหวัด เป็นต้น            |
|     จะต้องยกให้ กนอ.             |                                     |
|     เป็นผู้บริหารโครงการต่อไป       | 2.  การจัดตั้งเขตปลอดอากร              |
|                                |     จะต้องดำเนินตามขั้นตอน              |
| 3.  จะต้องลงทุนพื้นที่และสิ่งปลูกสร้าง   |                                     |
|     เพื่อให้บริการสำหรับเจ้าหน้าที่ของ  |                                     |
|     กนอ.                       |                                     |
+--------------------------------+-------------------------------------+

องค์ประกอบของความสำเร็จในการจัดตั้งนิคมอุตสาหกรรม

1.  รัฐบาลต้องมีเป้าหมายอย่างแน่ชัดในการให้การสนับสนุน

2.  ทำเลที่ตั้งของโครงการควรอยู่ใกล้แหล่งที่มีกิจกรรมทางอุตสาหกรรม ใกล้แหล่งวัตถุดิบ
    แหล่งแรงงานมีฝีมือ และมีการคมนาคมที่ดี หรือใกล้ท่าเรือ และน้ำไม่ท่วม

3.  สถาบันการเงินของรัฐบาลและเอกชนให้ความช่วยเหลือด้านการเงินแก่ผู้ประกอบการในอัตราดอกเบี้ยต่ำ

4.  มีสาธารณูปโภคที่มีคุณภาพ

5.  มีความครบวงจรของธุรกิจสนับสนุน เช่น ธนาคาร โรงเรียน สถาบันเทคโนโลยี โรงพยาบาล
    ฯลฯ

6.  มีความจริงจังในการโฆษณาประชาสัมพันธ์โครงการอย่างต่อเนื่อง ทั้งภายในและต่างประเทศ

7.  จัดให้มีบริการต่างๆ ให้แก่ผู้ประกอบการอุตสาหกรรมในนิคมอย่างพร้อมมูล
    เช่นในการจัดตั้งและขออนุญาตดำเนินการต่างๆ

  สรุปสิทธิประโยชน์ในแต่ละเขตส่งเสริมอุตสาหกรรม

+----------------+-----------------+-----------------+-----------------+
| สิทธิประโยชน์     | ผู้ประกอบการเขต   | ผู้ประกอบการเขต 2 | ผู้ประกอบการเขต 3 |
|                | 1*              | **              | ***             |
+----------------+-----------------+-----------------+-----------------+
| 1.             | ลดหย            | ลดหย            | ได้รับยกเว้น       |
| อากรขาเข       | ่อนเครื่องจักรกึ่งหนึ่ง | ่อนเครื่องจักรกึ่งหนึ่ง |                 |
| ้าสำหรับเครื่องจักร | เฉพาะเ          | เฉพาะเ          |                 |
|                | ครื่องจักรที่มีอากรขา | ครื่องจักรที่มีอากรขา |                 |
|                | เข้าไม่ต่ำกว่าร้อยละ | เข้าไม่ต่ำกว่าร้อยละ |                 |
|                | 10 เป็นระยะเวลา  | 10 เป็นระยะเวลา  |                 |
|                | 30 เดือน         | 30 เดือน         |                 |
+----------------+-----------------+-----------------+-----------------+
| 2.             | ได้รับยกเว้น 3 ปี   | ได้รับยกเว้น 5 ปี   | ได้รับยกเว้น 8 ปี   |
| ภาษีเงินได้นิติบุคคล | หากมีการลงทุน 10  | หากมีการลงทุน 10  | หากมีการลงทุน 10  |
|                | ล้านบาทขึ้นไป      | ล้านบาทขึ้นไป      | ล้านบาทขึ้นไป      |
|                | และ             | และ             | และ             |
|                | ได้รับใบรับรองระบบ | ได้รับใบรับรองระบบ | ได้รับใบรับรองระบบ |
|                | คุณภาพตามมาตรฐาน | คุณภาพตามมาตรฐาน | คุณภาพตามมาตรฐาน |
|                | ISO 9000 ภายใน  | ISO 9000 ภายใน  | ISO 9000 ภายใน  |
|                | 2 ปี             | 2 ปี             | 2 ปี             |
|                | นับแต่เปิดดำเนินการ | นับแต่เปิดดำเนินการ | นับแต่เปิดดำเนินการ |
+----------------+-----------------+-----------------+-----------------+
| 3.             | 1 ปี             | 1 ปี             | 5 ปี             |
| อาก            |                 |                 |                 |
| รขาเข้าสำหรับวัตถ |                 |                 |                 |
| ุดิบที่ผลิตเพื่อส่งออก |                 |                 |                 |
+----------------+-----------------+-----------------+-----------------+

  หมายเหตุ : * โครงการที่ตั้งอยู่ในจังหวัดกรุงเทพมหานคร นครปฐม นนทบุรี ปทุมธานี
  สมุทรปราการ และสมุทรสาคร

  ** โครงการที่ตั้งอยู่ในจังหวัดกาญจนบุรี ฉะเชิงเทรา ชลบุรี นครนายก พระนครศรีอยุธยา
  ภูเก็ต ระยอง ราชบุรี สมุทรสงคราม สระบุรี สุพรรณบุรี และอ่างทอง

  *** โครงการที่ตั้งอยู่ใน 58 จังหวัดที่เหลือ

  ปัจจุบันประเทศไทยมีผู้ประกอบการนิคมอุตสาหกรรม เขต/สวนอุตสาหกรรม
  เขตประกอบการอุตสาหกรรม เขตคลังสินค้าทัณฑ์บนฯ และชุมชนอุตสาหกรรมทั้งหมดประมาณ 83
  แห่ง (เป็นนิคม/เขต/สวนอุตสาหกรรมที่ดำเนินการอยู่/ยังพัฒนา 37 แห่ง
  ส่วนที่เหลือมีการขายพื้นที่ไปหมดแล้ว หรือชะลอโครงการ เช่น นิคมอุตสาหกรรมบางพลี
  นิคมอุตสาหกรรมบางชัน และนิคมอุตสาหกรรมทีเอส 21 เป็นต้น) โดยมีพื้นที่ทั้งหมดประมาณ
  104,000 ไร่ และมีพื้นที่เหลือจากการขายทั้งหมดประมาณ 23,000 ไร่ (ข้อมูลสิ้นสุด ณ ปี
  2546) โดยแยกเป็นรายละเอียด ดังนี้

  ------------------------ ----------- ------------------- ------------------
                           จำนวน (แห่ง) พื้นที่ทั้งหมด (ไร่)       พื้นที่เหลือจากการขาย
                                                           (ไร่)

  นิคมอุตสาหกรรม             30          62,000              12,500

  เขต/สวนอุตสาหกรรมและอื่นๆ   53          42,000              10,500

  รวม                      83          104,000             23,000
  ------------------------ ----------- ------------------- ------------------

  หมายเหตุ: 1. ที่มา: สมาคมนิคมอุตสาหกรรมไทย

  2. ตัวเลขทั้งหมดเป็นตัวเลขโดยประมาณ

  ข้อมูลของโครงการเขตส่งเสริมอุตสาหกรรมนวนครเปรียบเทียบคูแข่งขันรายอื่นในพื้นที่ใกล้เคียงกัน

[TABLE]

หมายเหตุ: 1. ที่มา: สมาคมนิคมอุตสาหกรรมไทย

2. ข้อมูลสิ้นสุด ณ 31 ธันวาคม 2546

3. ตัวเลขทั้งหมดเป็นตัวเลขโดยประมาณ

  ในปี 2544-2546 ธุรกิจพัฒนานิคมอุตสาหกรรมมีการฟื้นตัวที่ดีขึ้น
  ตามภาวะเศรษฐกิจโดยรวมของประเทศที่เริ่มมีการขยายตัว รวมถึงมาตรการต่างๆ
  ของภาครัฐที่ได้ออกมาเพื่อกระตุ้นการลงทุนใหม่ให้เพิ่มมากขึ้น เช่น
  มาตรการสนับสนุนการลงทุนของธุรกิจขนาดกลางและขนาดย่อย (SMEs)
  และการปรับเปลี่ยนข้อกำหนดและเงื่อนไขในนโยบายการส่งเสริมการลงทุนของสำนักงานคณะกรรมการส่งเสริมการลงทุนเพื่อดึงดูดการลงทุนจากต่างประเทศให้มากขึ้น
  ซึ่งจากปัจจัยดังกล่าว
  ทำให้มีผู้ประกอบการทั้งภายในและนอกประเทศเริ่มมีความมั่นใจและสนใจกลับเข้ามาลงทุนเพิ่มมากขึ้น
  แต่อย่างไรก็ตาม ในปัจจุบันธุรกิจนิคมอุตสาหกรรมยังคงมีภาวะการแข่งขันที่ค่อนข้างรุนแรง
  เนื่องจากในอดีตธุรกิจนิคมอุตสาหกรรมมีการขยายตัวสูงทำให้ธุรกิจด้านการพัฒนานิคมอุตสาหกรรมใหม่ๆ
  เกิดขึ้นเป็นจำนวนมาก
  แต่จากวิกฤตเศรษฐกิจของประเทศที่เกิดขึ้นทำให้นักลงทุนหรือการดำเนินธุรกิจต่างๆ
  ต้องทยอยปิดตัวหรือไม่ก็ชะลอการลงทุน
  ส่งผลให้ปัจจุบันปริมาณที่ดินขายของธุรกิจนิคมอุตสาหกรรมคงเหลือในตลาดมีจำนวนมากกว่าปริมาณความต้องการ
  ดังนั้นผู้ประกอบการนิคมอุตสาหกรรมจำเป็นต้องพยายามปรับปรุงพื้นที่และระบบสาธารณูปโภคให้มีความพร้อมและสามารถตอบสนองความต้องการของลูกค้าให้ได้มากที่สุด
  และต้องเสริมกลยุทธ์ใหม่ๆ ตลอดจนมาตรการสนับสนุนด้านการตลาดเพื่อสนับสนุนการขายพื้นที่
  รวมทั้งเน้นบริการหลังการขายที่ดีเพื่อเป็นแรงจูงใจให้ผู้ลงทุนรายใหม่สนใจเข้ามาลงทุนมากขึ้น

3.  การจัดหาผลิตภัณฑ์และบริการ

-   โครงการเขตส่งเสริมอุตสาหกรรมนวนคร

  บริษัทได้จัดซื้อที่ดินไว้เมื่อเริ่มก่อตั้งบริษัทประมาณ 5,000 ไร่
  และได้ขยายพื้นที่โดยรอบโครงการเรื่อยมา
  โดยคำนึงถึงราคาที่ดินเป็นสำคัญเพื่อนำมาพัฒนาโครงการและมีราคาจำหน่ายที่สามารถแข่งขันได้
  ปัจจุบันบริษัทมีพื้นที่โครงการทั้งสิ้นประมาณ 6,135 ไร่
  ภายในโครงการบริษัทได้จัดเตรียมระบบสาธารณูปโภคไว้อย่างเพียงพอแล้ว
  ดังนั้นการขยายพื้นที่พัฒนาจึงไม่ต้องวางระบบสาธารณูปโภคใหม่
  เพียงแต่ขยายพื้นที่เพิ่มเติมตามปริมาณความต้องการของลูกค้าเท่านั้น
  ซึ่งปัจจุบันโครงการเขตส่งเสริมอุตสาหกรรมนวนครมีพื้นที่ขายคงเหลือทั้งสิ้นประมาณ 1,032 ไร่

โครงการเขตส่งเสริมอุตสาหกรรมนวนคร (นครราชสีมา)

  บริษัทได้จัดซื้อที่ดินในพื้นที่จังหวัดนครราชสีมาจำนวนประมาณ 1,175 ไร่
  ไว้สำหรับรองรับการพัฒนาโครงการเขตส่งเสริมอุตสาหกรรมนวนคร (นครราชสีมา)
  ซึ่งเป็นโครงการเขตส่งเสริมอุตสาหกรรมแห่งใหม่ของบริษัท โดยก่อนการจัดซื้อที่ดินดังกล่าว
  บริษัทได้ว่าจ้างให้คณะพาณิชย์และการบัญชี
  จุฬาลงกรณ์มหาวิทยาลัยทำการศึกษาความเป็นไปได้เบื้องต้นในการดำเนินโครงการว่ามีความคุ้มค่าต่อการลงทุนก่อนตัดสินใจจัดซื้อที่ดินดังกล่าว
  สำหรับราคาที่ใช้ในการตัดสินใจจัดซื้อ
  บริษัทจะเปรียบเทียบกับราคาประเมินของภาครัฐและบริษัทประเมินราคา
  รวมทั้งราคาตลาดว่ามีความเหมาะสมและเป็นราคาที่เมื่อนำมาพัฒนาโครงการแล้วสามารถจำหน่ายในราคาที่แข่งขันได้

  ผลกระทบต่อสิ่งแวดล้อม

  บริษัทได้ปฏิบัติตามกฎระเบียบและกฎหมายของหน่วยงานที่เกี่ยวข้องกับสิ่งแวดล้อมทุกประการ เช่น
  ระบบบำบัดน้ำเสียของบริษัทจะอยู่ภายใต้การตรวจสอบของกรมโรงงาน
  และสำนักงานอุตสาหกรรมจังหวัด
  ในส่วนของคุณภาพน้ำที่ผ่านการบำบัดและระบายออกนอกโครงการจะอยู่ภายใต้การดูแลและตรวจสอบของกรมควบคุมมลพิษ
  และกรมชลประทาน ซึ่งในระยะที่ผ่านมา
  เขตส่งเสริมอุตสาหกรรมนวนครได้ปฏิบัติและแก้ไขให้เป็นไปตามกฎระเบียบของหน่วยงานนั้นๆ
  มาโดยตลอด นอกจากนี้
  บริษัทได้มีการพัฒนาระบบบำบัดน้ำเสียให้มีความทันสมัยและมีประสิทธิภาพสูง
  ซึ่งได้ผ่านการรับรองจากหน่วยงานของภาครัฐและเอกชนว่าระบบการบำบัดน้ำเสียของบริษัทเป็นระบบที่มีมาตรฐานและไม่มีผลกระทบต่อสิ่งแวดล้อมแต่อย่างใด
  ส่วนในด้านมลพิษทางอากาศภายในโครงการนั้นไม่มี
  เนื่องจากโรงงานที่ตั้งอยู่ภายในเขตส่งเสริมอุตสาหกรรมนวนครเป็นโรงงานขนาดกลางและเล็กซึ่งส่วนใหญ่ประกอบอุตสาหกรรมเบาจึงไม่มีกระบวนการผลิตที่ส่งผลกระทบต่อสิ่งแวดล้อมทางด้านอากาศ
  นอกจากนี้ บริษัทยังได้จัดให้มีพื้นที่สีเขียวเพื่อดูดซับมลพิษทางอากาศ

4. ที่ดินที่ลงนามในสัญญาซื้อขายแล้วแต่ยังไม่ได้โอน 

  ที่ดินที่ลงนามในสัญญาซื้อขายแล้วแต่ยังไม่ได้โอน ณ วันที่ 31 ธันวาคม 2546 ของบริษัท นวนคร
  จำกัด (มหาชน) มีดังนี้

+---------------------------------+--------------------+---------------+
| ชื่อบริษัทลูกค้า                      | มูลค่างานที่ไม่ได้ส่งมอบ  | กำหนดการ      |
|                                 |                    | โอนกรรมสิทธิ์ที่ดิน |
|                                 | (ล้านบาท)           |               |
+---------------------------------+--------------------+---------------+
| 1. บริษัท นวนคร ดิสตริบิวชั่น เซ็นเตอร์  | 48.69              | สิงหาคม 2547   |
| จำกัด                            |                    |               |
+---------------------------------+--------------------+---------------+
| 2. บริษัท ทอสเท็มไทย จำกัด          | 172.14             | ธันวาคม 2547   |
+---------------------------------+--------------------+---------------+
| รวม                             | 220.83             |               |
+---------------------------------+--------------------+---------------+

-   บริษัท สวนอุตสาหกรรมสระบุรี จำกัด

  บริษัทดำเนินธุรกิจด้านอสังหาริมทรัพย์ในรูปนิคมอุตสาหกรรมโดยนำที่ดินมาพัฒนาสาธารณูปโภค
  และขายเพื่อใช้เป็นเขตนิคมอุตสาหกรรม
  บริษัทเข้าทำสัญญาร่วมดำเนินการกับการนิคมอุตสาหกรรมแห่งประเทศไทย (กนอ.) ภายใต้ชื่อ
  "นิคมอุตสาหกรรมสระบุรี" (แก่งคอย) เมื่อวันที่ 31 มกราคม 2533
  โดยโครงการตั้งอยู่ที่ถนนอดิเรกสารและถนนสองคอน-พุแค ตำบลบ้านธาตุ อำเภอแก่งคอย
  จังหวัดสระบุรี บนพื้นที่ 1,500 ไร่ มูลค่าโครงการทั้งสิ้น 1,600 ล้านบาท
  เริ่มดำเนินงานตามสัญญาเมื่อวันที่ 1 เมษายน 2533 และจะต้องแล้วเสร็จภายในวันที่ 31
  มีนาคม 2536 ตามสัญญาร่วมดำเนินงานฯ กับกนอ.
  กำหนดให้บริษัทจ่ายค่าใช้จ่ายบริหารโครงการและค่าบำรุงรักษาให้แก่ กนอ. เป็นเงิน 70
  ล้านบาท (โดยจ่ายชำระจำนวน 5 ล้านบาทในวันลงนามสัญญาและชำระงวดที่สองจำนวน 9
  ล้านบาท ในปี 2534 และงวดต่อมาปีละ 14 ล้านบาท ในปี 2535 ถึงปี 2538)
  ซึ่งโครงการดังกล่าวได้รับการส่งเสริมการลงทุน (เขต 2) จากคณะกรรมการส่งเสริมการลงทุน
  ภายในโครงการมีการให้บริการด้านสาธารณูปโภค เช่น ไฟฟ้า น้ำประปา ระบบบำบัดน้ำเสีย
  และสาธารณูปโภคต่างๆ ที่สำคัญอย่างครบครัน
  ซึ่งได้มีผู้เข้าทำสัญญาจะซื้อที่ดินในโครงการแล้วร้อยละ 26
  ต่อมาบริษัทประสบปัญหาทางด้านการเงินจากภาวะเศรษฐกิจที่ชะลอตัวอย่างรุนแรง
  ทำให้บริษัทมีภาระหนี้สินเพิ่มขึ้นเป็นจำนวนมาก
  ดังนั้นบริษัทจึงได้เข้าทำสัญญาแก้ไขเพิ่มเติมสัญญาร่วมดำเนินงานฯ กับ กนอ. เมื่อวันที่ 25
  กรกฎาคม 2544
  เพื่อลดขนาดโครงการลงและโอนกรรมสิทธิ์ที่ดินในโครงการนิคมอุตสาหกรรมสระบุรี (แก่งคอย)
  ชำระหนี้ที่ค้างชำระตามสัญญาให้แก่ กนอ. แต่บริษัทยังได้รับสิทธิ์ในการซื้อที่ดินดังกล่าวคืนภายใน
  3 ปี นับจากวันที่โอนกรรมสิทธิ์ให้แก่ กนอ. ตามราคาและเงื่อนไขที่กำหนดในสัญญา
  สำหรับที่ดินส่วนที่เหลือทั้งหมดบริษัทได้นำไปโอนชำระหนี้ให้กับเจ้าหนี้สถาบันการเงินทั้งจำนวน
  ทำให้ปัจจุบันบริษัทไม่มีพื้นที่ในโครงการเหลืออยู่จึงหยุดดำเนินโครงการดังกล่าว
  และจดทะเบียนเลิกบริษัทกับกระทรวงพาณิชย์ เมื่อวันที่ 7 กุมภาพันธ์ 2546